இவர் சரித்திரம் என்று சொல்வது எதுவென்று தெரியவில்லை. சோனியாவும், ராகுலும், மணீஷ் திவாரியும் எழுதப்போகும் சரித்திரமா? தேர்தலுக்குப் பின், அவர்களே இவர் மீது சேற்றை வாரியிறைக்கக் கூடும். அது போகட்டும்... நிகழ்காலச் செய்திகளின் பதிவே, பிற்காலத்தில் வரலாறு செய்யப்படும் என்பது தெரியாதவரா இவர்? இந்த உரத்த சிந்தனைக் கட்டுரை உட்பட, பத்திரிகை உலகம் பதிவு செய்வதெல்லாம் வரலாறு தான். பத்திரிகையாளர்கள் வேறு, வரலாற்றாசிரியர்கள் வேறு என்ற மாயையிலிருந்து விரைவில் விடுபடுவார் மன்மோகன் சிங் என்று எதிர்பார்க்கலாம்.இரண்டாம் முறை தேர்தலில் வென்றுவிட்டால், முதல் பதவிக் கால முறைகேடுகள் ஒரு பொருட்டல்ல என்று மக்கள் எடுத்துக் கொண்டுள்ளதாக, மக்களை ஒருநாளும் தேர்தலில் சந்திக்காத மன்மோகன் சிங் கூறியிருக்கிறாரே. அதே தர்க்கம் மோடிக்கு உதவாதா? மூன்று முறை ஜெயித்த மோடி, 2002ம் ஆண்டு கலவரத்தின் கொலைக்காரர் என்று சொல்லப்பட வேண்டாமே. இவர் ஒரு சீக்கியர். இந்திரா படுகொலை செய்யப்பட்டதை அடுத்து எழுந்த கலவரத்தில், 3,௦௦௦ சீக்கியர்கள் கொல்லப்பட்டனரே, அதை யார் செய்தது? நரேந்திர மோடியும் அவரது தொண்டர்களுமா? அது பற்றிய கேள்விக்கு இவரது பதில் மழுப்பலே.